|  |
| --- |
|  |
| YM008:00/2015 | |
|  | |

Lausunto luonnoksesta hallituksen esitykseksi laiksi ympäristövaikutusten arviointimenettelyksi ja laeiksi eräiden muiden lakien muuttamiseksi

Työryhmän tavoitteista

Työryhmän tehtävänä oli 4.3.2015 toimeksiantonsa mukaisesti laittaa kansallisessa lainsäädännössä täytäntöön EU:n direktiivi 2014/52/EU, jolla on uudistettu ympäristövaikutusten arvioinnista annetun aiempi direktiivi.

YVA-direktiivin uudistaminen kuului EU:ssa komission lainsäädännön yksinkertaistamista koskeviin hankkeisiin, ja jäsenmailla on EU:n mandaatti yksinkertaistaa eri ympäristövaikutusten arviointia koskevat järjestelyt (http://ec.europa.eu/environment/eia/review.htm).

Toiseksi työryhmän tehtävänä oli valmistella ehdotukset YVA-menettelyn yhteensovittamiseksi kaavoitukseen ja eri lupamenettelyihin. Lisäksi mm. ELY-keskusten tehtäviä koskevien ehdotusten valmistelussa tuli ottaa huomioon henkilöstövoimavarojen kehitys.

Suomen hallituksen ohjelmassa on kärkiteemana ja läpileikkaavana tavoitteena sujuvoittaa mm. lupamenettelyitä ja vähentää investointien hidasteena olevaa byrokratiaa ja vaatimusten päällekkäisyyksiä.

EK katsoo, että eri menettelyjen yhteensovittamis- ja YVA-arvioinnin sujuvoittamismahdollisuuksia ei ole esitysluonnoksessa juurikaan hyödynnetty. Näin ollen hallitusohjelman tavoitteet eivät esityksellä toteutuisi. Nykyinen menettely myös hidastaa kestävää kasvua tukevia investointeja.

YVA-direktiivin täytäntöönpanon takaraja on toukokuu 2017. Esitysluonnos linkittyy vireillä oleviin muihin kehittämishankkeisiin, kuten hallinnon uudistamiseen ja erityisesti ns. yhden luukun palveluiden VN-TEAS-selvityshankkeeseen.

EK ehdottaakin, että lainvalmistelussa hyödynnetään direktiivin täytäntöönpanon aikataulua, jotta toimeksiannon tavoitteet saavutetaan ja vireillä olevat eri hankkeet saadaan paremmin nivottua yhteen. Näin vältyttäisiin myös viemästä eduskuntaan useampia samaa asiaa koskevia esityksiä mahdollisesti hyvin lyhyelläkin aikavälillä.

## YVA- ja kaavamenettelyn sekä YVA- ja lupamenettelyiden yhteensovittaminen

YVA-direktiivin mukaan jäsenmaat voivat laatia ympäristövaikutusten arvioinnin osana hankkeen vaatimaa lupamenettelyä, muuta hanketta koskevaa menettelyä tai sitä varten voidaan luoda oma, muista menettelyistä erillinen menettelynsä. Suomessa ympäristövaikutusten arviointia varten on oma erillinen, 1-1.5 vuoteen kestävä menettelynsä.

YVA-lainsäädännön uudistamisessa on tärkeää, että eri menettelyjen väliset päällekkäiset vaikutusarvioinnit ja selvitykset poistetaan ja erillisiä hallinnollisia menettelyjä poistetaan.

EK on ehdottanut, että ryhmä valmistelisi lainsäädäntöehdotukset sekä YVA-menettelyn integroimiseksi kaavamenettelyyn, että YVA-menettelyn integroimiseksi ympäristölupamenettelyyn. Tavoitteena on sisällöllisesti laadukas sekä paremmin hankkeen merkittäviä ja olennaisia ympäristövaikutuksia painottava vaikutusten selvittäminen. Arviointi tulisi tehdä siinä menettelyssä, joka hankkeen kannalta on tarkoituksenmukaisin ottaen samalla huomioon, ettei ympäristönsuojelun taso laske.

YVA:n ja kaavan yhteensovittamisesta esitysluonnoksessa esitetään vaihtoehdot A ja B, joista kumpikaan ei poista erillisten ja päällekkäisten arviointien ongelmaa eikä erillisiä menettelyitä.

Työryhmän käsiteltäväksi ei tuotu ehdotuksia, joiden nojalla YVA-arviointi olisi mahdollista sulauttaa lupamenettelyihin eikä kysymystä työryhmässä ylipäätään käsitelty. Tämän sijasta useat esityksen säännökset on laadittu siten, että ne toteutuessaan estävät YVA-arvioinnin laatimisen lupamenettelyssä (esim. yhteysviranomaisen lausuntojen antamisen kytkeminen kaikissa erityislaeissa hakemukseen ja ainoastaan ELY-keskuksen asettaminen yhteysviranomaiseksi). Nämä tulisi jatkovalmistelussa muuttaa.

Yllä esitetyistä syistä jatkovalmistelua tulisi tehdä vielä perusteellisella tavalla.

## Muita ympäristövaikutusten arvioinnin sujuvoittamismahdollisuuksia

Sujuvoittamiseen voidaan tähdätä päällekkäisten menettelyjen vähentämisen ohella myös itse vaikutusarviointia kehittämällä.

Esimerkiksi harkinnanvaraisen YVA-arvioinnin poissulkeminen silloin, kun vaikutukset on jo aiemmin selvitetty muun lain mukaisessa menettelyssä (voimassa olevan YVA-lain 5.2 §), on nyt toiminut hankkeita sujuvoittavalla ja nopeuttavalla tavalla eikä säännöstä pitäisi laista poistaa (säännös ei sisälly esitysluonnokseen).

Eräs ongelma on, että Suomessa on monin tavoin laajennettu YVA-direktiivien vaatimuksia kansallisesti. Laajennuksia ei ole esitysluonnoksessa ehdotettu poistettavaksi.

Esityksen jatkovalmistelussa tulisikin kansallinen lainsäädäntö laittaa vastaamaan EU:n direktiiviä.

Tämä koskee mm. YVA-lakiluonnoksen määritelmiä, jotka tulisi kauttaaltaan valmistella uudelleen (mm. ympäristövaikutusten ja ympäristöarvioinnin määritelmät, hankkeen toteuttajan määritelmä, yhteysviranomaisen ja osallistumisen määritelmät jne). Lisäksi esityksessä on tarpeen terävöittää vaikutusarvioinnin kohdentamisen tapaa ja menettelyä hankkeen merkittäviin vaikutuksiin (esim. YVA-lakiluonnoksen18 ja 2.1 § suhde).

Myös harkinnanvaraisen YVA:n rajaamisella direktiivin mukaisesti hankeluettelon hankkeisiin, olisi käytäntöjä selkeyttävää merkitystä. Suomessa myös pakollisesti YVA-arvioitavien hankkeiden lista on laajempi, kuin EU:n edellyttämä. Lisäksi voitaisiin harkita YVA:n vireillepano-oikeuden rajaamista yleistä etua valvoville viranomaisille ja hankkeiden toteuttajille.

|  |
| --- |
|  |
| Elinkeinoelämän keskusliitto EK |
| Kestävä liiketoiminta |
| Sari Siitonen |
| Johtaja |